Appel iværksat den 27. april 2016 af Industrias Químicas del Vallés, S.A. til prøvelse af kendelse afsagt af Retten (Tredje Afdeling) den 16. februar 2016 i sag T-296/15, Industrias Químicas del Vallés mod Kommissionen
(Sag C-244/16 P)
Processprog: spansk
Parter
Appellant: Industrias Químicas del Vallés, S.A. (ved abogadas C. Fernández Vicién, I. Moreno-Tapia Rivas og C. Vila Gisbert)
Den anden part i appelsagen: Europa-Kommissionen
Appellanten har nedlagt følgende påstande
Kendelse afsagt af Den Europæiske Unions Ret den 16. februar 2016 i sag T-296/15, Industrias Químicas del Vallés, S.A. (IQV) mod Europa-Kommissionen ophæves.
Det fastslås, at IQV’s søgsmål kan antages til realitetsbehandling med henblik på annullation af Kommissionens gennemførelsesforordning (EU) 2015/408 1 .
Sagen hjemvises til Den Europæiske Unions Ret med henblik på, at den træffer en materiel afgørelse i sag T-296/15.
Europa-Kommissionen tilpligtes at betale sagens omkostninger.
Anbringender og væsentligste argumenter
Retten begik en retlig fejl, da den i den appellerede kendelse fastslog, at den anfægtede forordning er en lovgivningsmæssig retsakt, der i forhold til sagsøgeren omfatter gennemførelsesforanstaltninger som omhandlet i artikel 263, stk. 4, i traktaten om Den Europæiske Unions funktionsmåde.
Retten begik en retlig fejl, da den i den appellerede kendelse fastslog, at afvisningen af sagen med henblik på prøvelse af den anfægtede forordning ikke fratog IQV adgangen til effektive retsmidler.
Retten begik en retlig fejl, da den i den appellerede kendelse fastslog, at IQV ikke var individuelt berørt af den anfægtede forordning.
____________
1 Kommissionens gennemførelsesforordning (EU) 2015/408 af 11.3.2015 om gennemførelse af artikel 80, stk. 7, i Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler og om oprettelse af en liste over stoffer, der er kandidater til substitution (EUT 2015, L 67, s. 18).